秋日西園  其一
作者：釋道潜
朝代：宋

paragraphs: 日月更代顯，光華難並留。
昔人尚行樂，俯仰無暫休。
平居得君子，出處常相求。
良辰援余臂，共作西園遊。
極目瞰平野，緬然見蒼洲。
千林澹霽色，萬韵生凉秋。
露華漙菊英，藹藹香可揉。
參差間畦壠，芋栗森相儔。
綠蔓無芳姿，碧花茂牽牛。
低回矚籬落，樹影環清流。
賞物志已諧，何用登蓬丘。